ועדת הכנסת, כנסת 18, פרוטוקול מספר 14, 2009-06-15 10:00

זאב אלקין: בוקר טוב.

זאב אלקין: אני פותח את הישיבה.

זאב אלקין: הנושא הראשון על סדר-היום הוא קביעת מסגרת הדיון להצעות להביע אי-אמון בממשלה.

זאב אלקין: יש לנו שתי הצעות אי-אמון השבוע.

זאב אלקין: אני מזכיר לכולנו שיש לנו שני דגמים שהיו בינתיים.

זאב אלקין: מזכיר הכנסת לא נוכח עדיין.

זאב אלקין: ירדנה, האם את מייצגת את מזכיר הכנסת?

ירדנה מלר-הורביץ: הוא לא הסמיך אותי לכך.

זאב אלקין: בדיונים שהיו כאן בעבר היו שתי אפשרויות.

זאב אלקין: בשתי האפשרויות יש 10 דקות לכל אחד מהמציגים, ולפי אפשרות אחת ניתנו 5 דקות לכל סיעה בדיון סיעה ולפי אפשרות אחרת ניתנו 3 דקות לכל סיעה בדיון סיעתי, בהתאם לסדר-היום באותו שבוע.

זאב אלקין: המזכיר לא פה, לכן אני לא יכול להגיד לכם עד כמה סדר-היום השבוע הוא ארוך.

דוד רותם: כשנותנים 10 דקות ו-3 דקות, רוב חברי הכנסת לא נזקקים ל-3 דקות.

דוד רותם: לכן אפשר להחליט על 10 ו-3, העיקר שלמציעים יהיה מספיק זמן להציע.

זאב אלקין: למציעים יש 10 דקות.

נסים זאב: אני מציע 3 דקות, אדוני היושב-ראש.

נסים זאב: סדר-היום גדוש מאוד, יש הרבה חתונות הערב, אני מבקש להתחשב בכך.

זאב אלקין: מלבד הצעות אי-אמון ומלבד הדברים הרגילים, יש דבר נוסף שעדיין לא מופיע בסדר-היום.

זאב אלקין: אני מתרשם מהדיונים בחדר הסמוך, בוועדת הכספים, שהיום יסתיים הדיון בהצעת החוק על דמי הבראה, ואני מניח שיהיו הסתייגויות על הצעת החוק.

זאב אלקין: זו הצעת חוק משמעותית.

זאב אלקין: זה כמובן יתרום את חלקו לדיון שיש היום.

דליה איציק: זה יגיע היום?

זאב אלקין: כן.

זאב אלקין: גם מבחינת משרד האוצר זה פחות או יותר היום האחרון.

זאב אלקין: בזמנו נתנו לזה פטור מחובת הנחה בכל הקריאות, ולכן אם ועדת הכספים תסיים היום את ההצבעות זה יגיע היום.

זאב אלקין: לכן אני מציע ללכת על הנוסחה של 10 דקות ו-3 דקות.

נסים זאב: אפשר להסתפק ב-5 דקות ו-3 דקות.

זאב אלקין: אני לא מבקש נדבות.

זאב אלקין: אני חושב שזכותם של מי שמציגים אי-אמון להביע את עמדתם.

זאב אלקין: לכן אני מציע שנחליט מה שהחלטנו בשבוע שעבר, 10 דקות למציעים ו-3 דקות לכל סיעה.

זאב אלקין: אמר בצדק חבר הכנסת רותם, בשבוע שעבר לא כל הגורמים ניצלו את 3 הדקות שניתנו להם.

דליה איציק: אדוני היושב-ראש, חבריי חברי הכנסת, בוקר טוב.

דליה איציק: סדר-היום, מרגע שהוא מפורסם, הוא סדר יום כלוא, הוא איננו עוד לא של יושב-ראש הכנסת ולא של חברי הכנסת, וגם לא של יושב-ראש הוועדה.

דליה איציק: כמו שאתה יודע וכמו שאתה רואה, צריך גם לומר ביושר שזה מה שקורה כל הזמן מאז הכנסת הזו התחילה.

זאב אלקין: את מדברת על סדר-יום ועדת הכנסת?

דליה איציק: לא.

דליה איציק: סדר-היום הוא כלוא, ולאחרונה אין שום קשר בין סדר-היום שמתפרסם לבין זה שמתקיים.

דליה איציק: יאמר לך חבר הכנסת רותם, שהיה לו ניסיון רב מאוד בנשיאות הכנסת.

דליה איציק: בכל הכבוד הראוי, מרגע שהוא מתפרסם אף אחד לא יכול לעשות בו כבתוך שלו.

דליה איציק: כל רגע אני רואה שינויים.

דליה איציק: אתה רואה סדר-יום, פתאום זו רק המלצה.

דליה איציק: אתה לא יכול לעקוב אחרי שום דבר, מורידים, מעלים.

דליה איציק: מה הדבר הזה?

דליה איציק: בכל הכבוד הראוי.

דליה איציק: אני מבקשת שזה יעלה גם ליושב-ראש הכנסת, אבל אתה יושב-ראש ועד הבית של הבית הזה.

דליה איציק: אתה יושב-ראש ועד הבית גם שלי, בהיותי באופוזיציה, גם של החברים בקואליציה וגם של החברים באופוזיציה.

מנחם אליעזר מוזס: אני מצטרף לזה.

מנחם אליעזר מוזס: בשבוע שעבר הפסדתי שלוש חתונות מתוך חמש בגלל סיפור כזה.

מנחם אליעזר מוזס: היו הצעות לסדר-היום, צמודות זו לזו, פתאום הפרידו כי השר שצריך לענות צריך לצאת לישיבה.

מנחם אליעזר מוזס: תוך כדי הישיבה הפכו את הכול.

נסים זאב: מזל שהחתן בכל זאת הסכים להגיע.

דליה איציק: חבר הכנסת אלקין, אני מבקשת שתרשום את ההערה הזאת לפניך.

דליה איציק: בא חבר הכנסת, רואה את סדר-היום, יש לו הצעת חוק, הוא חושב לעצמו שהוא לא רוצה להיות נוכח בשלוש הצעות החוק הללו, אבל בשלו הוא בוודאי רוצה להיות.

דליה איציק: הוא מתכנן את מעשיו, הוא מכלכל את סדר-היום שלו, הוא מכלכל את השעות שלו.

דליה איציק: זה בלגאן אחד גדול.

דליה איציק: נמצאת פה סגנית מזכיר הכנסת, שהיא בקיאה מאוד בעבודת הכנסת, אני מבקשת שהדברים הללו יעברו למעלה, ואני מבקשת שזה לא יקרה יותר.

זאב אלקין: במקרה דנן, של החוק של דמי הבראה, אני חולק עלייך, כי בשביל זה נתנו לו פטור מחובת הנחה.

דליה איציק: אני מדברת באופן כללי.

זאב אלקין: ההערה שלי, שייתכן שבנוסף לסדר-היום שפורסם כבר יתווסף החוק של דמי הבראה, היא בדיוק בהתאם לרצונה של הוועדה הזאת, שהיא ועד הבית.

זאב אלקין: כי כשהיא נתנה פטור מחובת הנחה בכל הקריאות, בדיוק לזה היא התכוונה.

זאב אלקין: ברגע שוועדה מסיימת לדון זה עולה, אחרת לא צריך פטור לקריאה שנייה ושלישית.

דליה איציק: זה נכון, אבל אף פעם זה לא חייב לעלות באותה שעה ובאותו יום, זה יכול לעלות גם למחרת, גם מחרתיים.

זאב אלקין: פטור מחובת הנחה הוא ל-24 שעות.

דוד רותם: אני חושב שההנחה של חברת הכנסת דליה איציק יש לה מקום.

דוד רותם: אני מציע שנעביר את זה ליושב-ראש הכנסת, ובזה נגמור את הדיון.

זאב אלקין: בוודאי שכל מה שייאמר פה יועבר ליושב-ראש הכנסת.

זאב אלקין: לכן נמצאת כאן סגנית המזכיר – המזכיר לא נמצא – וזה בוודאי יעבור.

זאב אלקין: מצד שני, חבריי חברי הכנסת, כולנו יודעים שלעתים יש נסיבות כאלה או אחרות שמחייבות שינויים בסדר-היום, וגם זה היה תמיד.

זאב אלקין: לאחר שנרשמה ההצעה הזאת, אני מביא להצבעה את ההצעה לקיים את הדיון בהצעת האי-אמון במתכונת של 10 דקות למציעים ו-3 דקות לכל סיעה.

זאב אלקין: מי בעד ההצעה?

זאב אלקין: מי נגד?

זאב אלקין: מי נמנע?

זאב אלקין: ה צ ב ע ה בעד – רוב נגד – אין נמנעים – אין ההצעה התקבלה פה-אחד.

זאב אלקין: 2א.

זאב אלקין: קביעת ועדה לדיון בהצעת חוק מתן שירות במספר שפות במשרדים ממשלתיים ומסירת הודעות בשידורי רשות השידור, התשס"ט-2009 הצעת חבר הכנסת רוברט אילטוב וקבוצת חברי הכנסת (פ/84/18)

זאב אלקין: אני עובר לסעיף השני על סדר-היום, קביעת ועדה לדיון בהצעת חוק מתן שירות במספר שפות במשרדים ממשלתיים ומסירת הודעות בשידורי רשות השידור, התשס"ט-2009, הצעת חבר הכנסת רוברט אילטוב וקבוצת חברי הכנסת.

זאב אלקין: ההמלצה הראשונה במליאה היתה להעביר לוועדת הכלכלה, אבל בחילופי הדברים שהיו במליאה הציעו כמה נוכחים, כולל המציע עצמו, את ועדת העלייה והקליטה, בגלל שהנושא של החוק הוא דווקא פרסום ומתן שירות בשפות שקשורות בעיקר לעלייה.

זאב אלקין: במהלך אותו דיון יושב-ראש ועדת הכלכלה הביע את נכונותו להעביר את הצעת החוק לוועדת העלייה והקליטה, אבל יושב-ראש הכנסת החליט בכל זאת שוועדת הכנסת תאשרר את ההחלטה.

זאב אלקין: אני מודיע לכם שיש הסכמה בין שני ראשי הוועדות, שהצעת החוק צריכה להידון בוועדת העלייה והקליטה.

דוד רותם: עלייה וקליטה.

שלמה מולה: כל מה שיעשו לעולים זה טוב.

זאב אלקין: אם אין התנגדויות או הערות מיוחדות, אני מביא לכאן את ההצעה המוסכמת להעביר את הצעת החוק לוועדת העלייה והקליטה להמשך הדיון.

זאב אלקין: מי בעד?

זאב אלקין: מי נגד?

זאב אלקין: מי נמנע?

זאב אלקין: ה צ ב ע ה בעד – רוב נגד – אין נמנעים – אין ההצעה אושרה.

זאב אלקין: 2ב.

זאב אלקין: קביעת ועדה לדיון בהצעת חוק עובדים זרים (תיקון מס' 13) (העברת סמכויות וממונה על זכויות עובדים זרים), התשס"ט-2009 (מ/426)

זאב אלקין: הנושא הבא על סדר-היום, עדיין במסגרת סעיף 2, הוא קביעת ועדה לדיון בהצעת חוק – הפעם ממשלתית – עובדים זרים (תיקון מס' 13) (העברת סמכויות וממונה על זכויות עובדים זרים), התשס"ט-2009.

זאב אלקין: גם כאן היו מלכתחילה כמה הצעות בעניין הזה.

זאב אלקין: היתה הצעה להעביר את הצעת החוק לוועדת החוקה, לוועדת הפנים ולוועדת העבודה והרווחה.

זאב אלקין: קיבלנו תגובה מיושב-ראש ועדת חוקה, שהוא חושב שהנושא מתאים לוועדת הפנים.

זאב אלקין: יושב-ראש ועדת הפנים רוצה את החוק אצלו.

זאב אלקין: בשבוע שעבר התקבלה הסכמה של יושב-ראש ועדת העבודה, הרווחה והבריאות, שהנושא יידון בוועדת הפנים.

דליה איציק: זה רק בגלל שיושב-ראש ועדת החוקה יודע להיות generous.

דוד רותם: יושב-ראש ועדת החוקה עמוס גם ככה.

זאב אלקין: בוודאי, כי הוא יודע שכדי לדון בהצעות חוק שהן בהחלט במרכז של ועדת החוקה, צריכים זמן וצריכים ריכוז.

זאב אלקין: אני מביא לכאן את ההצעה המסוכמת של כל ראשי הוועדות להעביר את הצעת החוק לוועדת הפנים.

זאב אלקין: מי בעד?

זאב אלקין: מי נגד?

זאב אלקין: מי נמנע?

זאב אלקין: ה צ ב ע ה בעד – רוב נגד – אין נמנעים – אין ההצעה הזאת אושרה פה-אחד.

זאב אלקין: 3.

זאב אלקין: סדרי דיון בהצעת חוק התקציב והצעת חוק ההתייעלות הכלכלית (תיקוני חקיקה ליישום התוכנית הכלכלית לשנים 2010-2009), התשס"ט-2009.

זאב אלקין: אני עובר לסעיף הבא על סדר-היום: סדרי דיון בהצעת חוק התקציב והצעת חוק ההתייעלות הכלכלית (תיקוני חקיקה ליישום התוכנית הכלכלית לשנים 2010-2009), התשס"ט-2009.

דליה איציק: בחיים לא היה חוק הסדרים כזה.

דליה איציק: לא אגיד "בחיים", אלא ב-22 השנים האחרונות לא היה חוק הסדרים כזה.

זאב אלקין: הוועדה הזאת מוסמכת – ואנחנו נעשה את מלאכתנו נאמנה – לדון בחוק ההסדרים.

זאב אלקין: נצטרך כאן לקבוע אילו חלקים של החוק מתפצלים פיצול מהותי, והוועדה הזאת לא מתכוונת שהחוק ייצא מהוועדה כמו שהוא ייכנס אליה לאחר קריאה ראשונה.

זאב אלקין: יש סוגיה אילו חלקים של החוק יידונו באילו ועדות.

זאב אלקין: אנחנו נעסוק כאן בכל הדברים.

שלמה מולה: השאלה היא אם הדיון יהיה באמת בצורה אובייקטיבית, או שזה יהיה מכור מראש.

זאב אלקין: הדיון יהיה רציני, ארוך, כנהוג בוועדת הכנסת.

זאב אלקין: בסופו של דבר יתקיימו הצבעות.

זאב אלקין: אם מבחינתך הצבעות דמוקרטיות זה הכול מכור מראש, אז יכול להיות.

זאב אלקין: אני אתן לכם סקירה מהן האופציות שעומדות לרשותנו, ואז נקיים כאן דיון ואני מקווה שנקבל היום את ההחלטה.

זאב אלקין: הצעת חוק התקציב וחוק ההסדרים תונח על שולחן הכנסת ביום שלישי.

שלמה מולה: שמענו שמועה, שאת חוק התקציב אתם רוצים להעביר במסגרת פטור מחובת הנחה.

זאב אלקין: מייד אפרוס את כל האופציות ואנחנו נחליט.

דוד רותם: אני מבקש שקדימה תרשום לעצמה לא לבקש הצבעות שמיות בחוק התקציב, כי אנחנו רוצים ללכת לישון.

שלמה מולה: תבקש את זה בחוק ברית הזוגיות שנביא בעוד כמה חודשים.

דוד רותם: ברית הזוגיות זה בסדר, בעיקר בין בני אותו מין.

נחמן שי: אל תעליב אף אדם.

נחמן שי: מה שאמרת עכשיו זה עלבון.

דוד רותם: למה זה עלבון?

דוד רותם: זה חלק מהותי מהחוק שלי.

זאב אלקין: אני לא מקל בחשיבותה של הצעת חוק ברית הזוגיות, זו הצעת חוק מאוד חשובה, אבל כרגע היא לא על שולחננו.

זאב אלקין: התקציב וחוק ההסדרים יונחו ביום שלישי.

זאב אלקין: זה אומר שיש לנו שתי אפשרויות.

זאב אלקין: אפשרות אחת היא לחכות יומיים, כפי שצריך, ואז זה אומר שהדיון בהצעת חוק התקציב וחוק ההסדרים יתקיים ביום חמישי.

זאב אלקין: נקבע כאן את סדרי הדיון.

זאב אלקין: אציין כמה אפשרויות שיש, בעקבות הניסיון של השנים האחרונות שאני מתכוון ללכת לאורו.

זאב אלקין: המשמעות של זה היא, שבתסריט הזה הצבעה על חוק התקציב וחוק ההסדרים תהיה ביום חמישי בערב, ואז ועדת הכנסת תדון בפיצולים ובוועדות.

זאב אלקין: במידה שהמליאה תאשר את הצעת החוק בקריאה ראשונה, ועדת הכנסת תדון ביום ראשון.

זאב אלקין: המשמעות של זה היא, שההחלטות הסופיות של חלוקה לוועדות והפיצולים תהיה רק ביום ראשון בערב.

זאב אלקין: המשמעות של היא, שביום ראשון לא יתקיימו דיונים אפילו בוועדת הכספים, וגם רוב הוועדות האחרות אפילו ביום שני בבוקר לא יידעו להיערך לדיונים, כי רק ביום ראשון בערב הם יידעו רשמית מה מגיע לשם ומה לא.

זאב אלקין: זה אומר שגזלנו מהוועדות יומיים של דיונים.

זאב אלקין: זה נתיב המלך, הנתיב הפשוט.

זאב אלקין: אם הולכים אליו, כל מה שנשאר לנו כאן הוא לדון מה סדרי הדיון ביום חמישי, כמה דקות בדיון האישי ואם יש דיון משולב, וכמה דקות יש בדיון הסיעתי.

זאב אלקין: הנתיב השני – פנו אלי בהצעה ואמרו שב-2006, כשהיו לוחות זמנים קצרים לדיון בתקציב, בממשלה הקודמת, הממשלה הקודמת ביקשה פטור מחובת הנחה, וועדת הכנסת פה-אחד נתנה פטור מחובת הנחה.

דליה איציק: על חוק ההסדרים?

דליה איציק: נו, באמת.

זאב אלקין: אני לא מציע את זה, אני רק מביא את הנתונים.

רוברט אילטוב: זו השמועה שחבר הכנסת מולה שמע?

זאב אלקין: זאת היתה שמועה מ-2006, לא מ-2009.

זאב אלקין: ב-2006 ביקשה הממשלה פטור מחובת הנחה על התקציב ועל חוק ההסדרים, וועדת הכנסת החליטה, כדי לתת יותר זמן לוועדות, לאשר פה-אחד.

זאב אלקין: כי אנשי האופוזיציה אמרו: אנחנו מעדיפים שיהיה לנו יותר זמן לדיונים בוועדות, כי היכולת שלנו להשפיע על חוק ההסדרים מבחינה אמיתית היא לא בזה שנחכה עוד יומיים, אלא שיש יותר זמן לדיון מהותי בוועדות.

זאב אלקין: אמרתי שמבחינתי לא אציע אפילו פטור מחובת הנחה אם זה לא יהיה בהסכמה, כי מבחינתי כקואליציה אין שום בעיה ביום חמישי לקיים את הדיון על הצעת החוק, ואז ביום ראשון לקיים את ועדת הכנסת.

זאב אלקין: אני מציע לחברים להתחשב.

זאב אלקין: אני אהיה מוכן להעלות את האופציה להשתמש בתקדים של 2006, שהוא היה מאוד דומה מבחינת לוחות הזמנים, רק בתנאי שזה יהיה בהסכמה של כל חברי הוועדה.

זאב אלקין: כי אם לא, אין שום מניעה ללכת לנתיב הרגיל, בהתאם לצורך לחכות יומיים.

זאב אלקין: אבל שכולנו נדע שהמחיר של הדבר הזה הוא שיש יומיים פחות לדיונים בוועדות.

זאב אלקין: אני מביא לכם את הנתונים בעניין הזה.

זאב אלקין: ב-2006 החליטו שיותר חשוב לקיים יותר דיונים בוועדות והחליטו על פטור, אבל אני מציע לך להתייחס לזה.

זאב אלקין: אם תהיו מוכנים, נלך על זה בהסכמה.

זאב אלקין: אם לא, לא אעלה את זה לדיון ולא אעלה את זה להצבעה.

אברהם מיכאלי: למה לא מניחים את זה היום?

זאב אלקין: זאת שאלה לא אלי, אלא לממשלת ישראל.

זאב אלקין: עד כמה שאני מבין, היות שרצו לעבוד על החוק בצורה מסודרת והוא היה צריך לעבור ייעוץ משפטי וניסוח ודפוס, זה יונח מחר, בהתאם לחוק שכולנו אישרנו.

דוד רותם: הם יודעים שיש היום אי-אמון, והם לא רוצים שנתעסק בזוטות אלא בנושאים רציניים.

זאב אלקין: אני חושב שזה יהיה לא נכון אם הכנסת תוותר על חקיקה פרטית בשביל הצעת חוק תקציב.

זאב אלקין: לכן גם אם נעלה על דעתנו לתת פטור מחובת הנחה, האלטרנטיבה יכולה להיות שהוויתור על חובת הנחה יהיה רק חלקי, כלומר שהדיון יתחיל ביום רביעי בערב, ואז ביום חמישי בבוקר הדיון יסתיים, אחרי הצבעות, וזה יאפשר לכנס את ועדת הכנסת ביום חמישי ולתת לוועדות עוד יומיים.

זאב אלקין: בוודאי לא על חשבון החקיקה הפרטית.

זאב אלקין: ביום ראשון יהיו כבר ועדות לפי המשימות שהן יקבלו.

זאב אלקין: האפשרות השנייה היא שוועדת הכנסת תשב רק ביום ראשון.

דליה איציק: אדוני בוודאי יודע, יש פה פרלמנטרים חדשים מבחינת הזמן שהם בכנסת.

דליה איציק: הם בוודאי עשו דברים נהדרים במקומות אחרים.

דליה איציק: אני לא מאמינה שאם היו פה פרלמנטרים ותיקים, הם היו בכלל מאפשרים להעלות הצעה מן הסוג הזה.

דליה איציק: אם מיקי איתן היה פה עכשיו, אני לא רוצה להגיד מה הוא היה הופך.

דליה איציק: הוא היה הופך, כי אתה יודע שהיום אני כאן ומחר אתה שם.

דליה איציק: לא בונים לא תקנון ולא הסדרים על קוניונקטורה פוליטית.

דליה איציק: כמו שאתה יודע, כשאנחנו שינינו את התקנון – ואנחנו זה אתה, דוד רותם, הליכוד, כולנו יחד – שלא נגעו בו 40 שנה, עשינו את זה פה-אחד.

דליה איציק: כי לא בונים תקנון על קוניונקטורה פוליטית.

דליה איציק: אחרת זה גם נראה כך.

דליה איציק: הכנסת נשארת אחרינו, תישאר עד עולם בעזרת השם.

דליה איציק: אני לא רואה למה צריך לעשות את מה שאתם עושים.

זאב אלקין: מה אנחנו עושים?

זאב אלקין: אני רק התייחסתי לשנת 2006.

דליה איציק: רוני בר-און לא פה, ואני שמה את נפשי בכפי ואכבס את מילותיי בקפידה.

דליה איציק: רוני בר-און היה שר אוצר עד לפני זמן מה.

דליה איציק: רוני בר-און וראש הממשלה אהוד אולמרט קראו לי אל חדרם, כל אחד לחוד.

דליה איציק: זה סיפור שאני לא רוצה לספר, אבל אספר אותו כדי להגיד לך שגם אני הייתי בלחצים שאתה עומד בהם.

דליה איציק: אמר לי ראש הממשלה: אני היום אתפטר.

דליה איציק: שאלתי אותו על מה הוא יתפטר, והוא השיב: אם את לא תביאי את חוק ההסדרים לכנסת, אני אתפטר.

דליה איציק: אמרתי לו: אדוני, אני אעדיף איך להתאבד.

דליה איציק: אתה רוצה שאני אתאבד, ואני לא אתן לך.

דליה איציק: אומרים שכאשר קופצים ממגדלי יזרעאלי, לפחות יש שתי דקות נוף.

דליה איציק: אני אעדיף מאיפה לקפוץ.

דליה איציק: לא ראיתי חוק הסדרים מן הסוג הזה.

דליה איציק: הוא חוק הסדרים אלים, הוא עוקף כנסת, הוא עוקף חברי כנסת, הוא עוקף ועדות כנסת, הוא מייתר את הכנסת.

דליה איציק: חבר הכנסת אלקין, אתה יודע את זה בדיוק כמוני, היית אתי באותו מאבק.

דליה איציק: לא היה לי קל.

דליה איציק: עד היום רוני בר-און סוחב עלי דברים, אבל אין מה לעשות – היום אתה פה, מחר אתה שם.

דליה איציק: היועץ המשפטי לממשלה אמר, היועצת המשפטית לכנסת אומרת, אין אחד שלא אומר את זה.

דליה איציק: חברים, בואו לא ניתן יד.

דליה איציק: זה לא קשור בכלל.

דליה איציק: אני מספרת את הסיפור הזה כדי שתאמינו לי.

דליה איציק: אני רוצה שנשיאות הכנסת ויושב-ראש הכנסת ויושב-ראש ועדת הכנסת יגידו לשר האוצר: אדוני, אתה מאוד נחמד, אתה בחור מקסים, יש לך המון רצון טוב.

נחמן שי: הוא גם דוקטור לפילוסופיה.

דליה איציק: אני לא רוצה שזה יישמע בזלזול.

דליה איציק: יש לי חיבה אליו.

דליה איציק: אני לא באה ממקום של התנגחות.

דליה איציק: אני חושבת שאתם צריכים לשבת, לקחת את החוק האלים הזה, לפרק אותו כמו באותו לילה סוער.

נסים זאב: זה נשמע כמו חיידק טורף.

שלמה מולה: למה צריך לחוקק חוקים אם יש חוק הסדרים?

דליה איציק: נכון.

דליה איציק: לא נחוקק חוקים יותר.

דליה איציק: תייתרו את חברי הכנסת.

דליה איציק: לבי על חברי הכנסת מהקואליציה, שגם ככה מאוד קשה להם.

דליה איציק: קל מאוד להיכנס לכנסת כשאתה באופוזיציה, כי האופוזיציה תמיד יכולה להרשות לעצמה להתפרע.

דליה איציק: חבר הכנסת זאב אלקין, איך אתה מסכים להביא דבר כזה?

דליה איציק: לסיכום, אני חושבת שצריך לעשות ישיבה בינך לבין יושב-ראש הכנסת לבין שר האוצר, להגיד לו: חבר יקר, אתה לא יכול לעשות פה כבתוך שלך.

דליה איציק: הפרצוף שלי זה גם הכנסת, אני יושב-ראש כנסת, לא אתן לך להעביר את זה.

דליה איציק: לכו הביתה, תכינו שיעורי-בית.

דליה איציק: צודק ראש הממשלה כשהוא אומר שיש משבר חירום, ולכן הצעות תקציביות קשות או דברים שצריך לעשות אותם – בשביל זה נולד חוק ההסדרים, לדברים שהם ממש אקוטיים והכרחיים.

דליה איציק: אני גם אתמוך בזה.

דליה איציק: אבל אין סיבה בהזדמנות החגיגית הזאת לייתר את כולנו.

דליה איציק: חבר הכנסת אלקין, זו גם שעתך הגדולה.

דליה איציק: אתה יודע שעשיתי מחוק ההסדרים חוק דק מאוד.

זאב אלקין: אנחנו כאן ברגעי גילויים, אז מייד אתן את הגילוי שלי.

זאב אלקין: מה עמדתך לגבי עצם סדרי הדיון?

זאב אלקין: את מעדיפה יותר זמן להמתנה או יותר זמן לוועדות?

דליה איציק: אני מעדיפה שתשב היום למשא-ומתן עם מי שצריך לשבת.

דליה איציק: זה מספיק חשוב.

דליה איציק: תאמר לך ארבל, היועצת המשפטית שיושבת כאן, שאלה היו לילות קשים ובוטים ונוראיים.

דליה איציק: אם תעמוד בזה, הם גם ילמדו לכבד אותך וילמדו לכבד את חברי הכנסת.

דליה איציק: זה לא רק שר האוצר שלך, זה גם שר האוצר שהיה מהמפלגה שלי.

דליה איציק: וזה לא רק ראש הממשלה של כולנו, אלא גם היה ראש ממשלה מהמפלגה שלי שניסה.

דליה איציק: הם לא המציאו את הפטנט, אבל התפקיד שלנו הוא לעצור את זה.

דליה איציק: רק בגלל זה באתי לישיבה היום, להגיד לך שלא תיתן יד לדבר הזה.

נסים זאב: הרף למשחית.

זאב אלקין: מייד אגיד מילה לכפפה שזרקת, אבל לצערי לא התייחסת לשאלה ששאלתי.

דליה איציק: זה קשור זה בזה.

זאב אלקין: כנראה שעברתי חינוך נכון בשלוש השנים האחרונות, כי עוד לפני שהדברים נאמרו כאן נהגתי כעצתך.

זאב אלקין: הלכתי יחד עם יושב-ראש הכנסת והתקיימו דיונים עם משרד האוצר.

זאב אלקין: לכן אמרתי בפתיחת הדיון, ואני חושב שיגיד את הדברים יושב-ראש הכנסת כשהוא יבוא לפה כשיהיה דיון בוועדה הזאת על חוק ההסדרים, שהחוק לא ייצא מוועדת הכנסת כמו שהוא ייכנס אליה בקריאה ראשונה.

זאב אלקין: יש משא-ומתן, הוא לא קל, בדיוק באותם קווים שאת מתארת, כי זה תפקידם של יושב-ראש הכנסת ויושב-ראש ועדת הכנסת, לדאוג מצד אחד לסדרים הנכונים של הבית ומצד שני לאפשר לממשלה להעביר את הרפורמות שקשורות לתקציב, על התוכנית הכלכלית.

זאב אלקין: המשא-ומתן מתקיים, הוא לא פשוט.

זאב אלקין: באותו זמן שוועדת הכנסת תשב תקבלו עדכון.

זאב אלקין: כפי שאני רואה כרגע את סיכום המשא-ומתן הזה, בהחלט החוק ישונה מאוד ביציאה מן הוועדה בדברים מהותיים מאוד.

זאב אלקין: יעיד כאן איל, שזה היה מאוד לא פשוט, ולכבודו של יושב-ראש הכנסת ייאמר שהוא עמד כחומה בצורה למען כבודה של הכנסת באותם נושאים שהוא חשב שהדיון צריך להתנהל לא במסלול של חוק ההסדרים.

דליה איציק: אז למה זאת התוצאה?

זאב אלקין: כולנו נדע מה התוצאה כשוועדת הכנסת תסיים.

דליה איציק: קודם נצביע על החוק כמו שהוא, ואחר כך יפרקו אותו.

דליה איציק: למה?

דליה איציק: יש דברים שמייד צריך להוריד אותם.

זאב אלקין: כמו שאת יודעת מצוין, כך נהג הבית הזה.

דליה איציק: זה לא נכון, כנראה שאתה לא יודע.

דליה איציק: כשהובאה אלי טיוטת חוק ההסדרים, אני בכלל לא רציתי לדון בה.

דליה איציק: אמרתי להם שיחזרו ויכינו שיעורי בית, רק מה שחייבים.

דליה איציק: כמובן הם לא הביאו רק מה שחייבים.

זאב אלקין: את צודקת, אבל אני מזכיר לך שזה לא קרה בשנת 2006, כשלוחות הזמנים היו הרבה יותר קצרים.

דליה איציק: בשנת 2006 חוק ההסדרים היה שלושה עמודים.

זאב אלקין: לא מדובר על הפעם האחרונה, אלא על 2006.

דליה איציק: אז דבר אתי על הקמת המדינה.

זאב אלקין: בשנת 2006 את היית יושבת-ראש הכנסת, הממשלה היתה אותה ממשלה של 2007 ו-2008, והיו לוחות זמנים מאוד מצומצמים לממשלה ולכנסת להעביר תקציב.

זאב אלקין: זה מאוד דומה למצב שיש היום.

זאב אלקין: הזכרתי שאז ועדת הכנסת החליטה, בשיתוף פעולה מלא עם האופוזיציה, ללכת על פטור מחובת הנחה, דווקא כדי לאפשר יותר זמן בדיונים.

זאב אלקין: אבל אז הפיצולים נעשו כאן, בוועדת הכנסת, בגלל לוחות הזמנים, וזה בדיוק מה שיקרה כאן.

זאב אלקין: אגב, אני שמח שכיוונתי לדעתך מבחינת התהליך שהיה, ואני חושב שהתהליך הוא נכון.

זאב אלקין: אני מציע לכולנו שנחווה את דעתנו לגבי התוצאה של התהליך הזה כשוועדת הכנסת תסיים את מלאכתה ותפצל את מה שהיא צריכה לפצל.

זאב אלקין: אבל אני מזכיר לכולנו שזה לא הנושא שכרגע עומד לדיון.

זאב אלקין: הנושא שעומד לדיון הוא סדרי הדיון בקריאה ראשונה.

זאב אלקין: כפי שאמרתי, אלך בעניין הזה אך ורק בהסכמה עם אנשי האופוזיציה, כי אני חושב שהאינטרס שיהיה יותר זמן בוועדות הוא דווקא אינטרס של האופוזיציה.

זאב אלקין: האם אני מבין מדברייך שאתם רוצים ללכת במסלול הרגיל, לחכות יומיים ולדון ביום חמישי?

יעקב אדרי: צריך להחליט על כך עכשיו?

זאב אלקין: בוודאי.

דליה איציק: לא צריך להחליט עכשיו.

דליה איציק: אני חושבת שלא יקרה כלום אם תיתן לדניאל בן סימון להתייעץ עם סיעתו ותיתן לנסים זאב ולדודו רותם להתייעץ עם הסיעות שלהם.

יעקב אדרי: נחליט על זה היום, אבל תאפשר לנו להתייעץ.

זאב אלקין: אני יכול לתת התייעצות סיעתית קצרה.

זאב אלקין: אני מכיר את לוחות הזמנים של הבית.

זאב אלקין: חלק מהנוכחים כאן הם גם חברים בנשיאות, הם יצטרכו להיות שם, ואני לא רוצה להעמיד אותם בפני בחירה לא פשוטה אם הם צריכים להיות בנשיאות או בדיון כל כך חשוב בוועדת הכנסת.

זאב אלקין: אני חושב שגם לנשיאות חשוב לדעת מה ועדת הכנסת החליטה, כדי לתכנן את כל מהלך השבוע הזה בהתאם.

זאב אלקין: אנחנו גם צריכים לקבוע כאן את הסדרים לדיון.

זאב אלקין: אבל מלבד הסוגיה מתי מתחילים, האם מתחילים ביום רביעי אחר-הצהריים ומסיימים בחמישי בבוקר, או מתחילים בחמישי בבוקר ומסיימים בחמישי בערב, יש גם סוגיה של סדרי הדיון.

זאב אלקין: אני מציע שנמשיך כאן דיון על סדרי הדיון, בינתיים נאפשר לכל מי שצריך להתייעץ לעשות כך.

זאב אלקין: אם אראה שאחרי שסיימנו את הדיון על סדרי הדיון אתם צריכים עוד רבע שעה להתייעץ בעניין הזה, אתן את הזמן הזה.

זאב אלקין: אבל אני רוצה שנתקדם.

זאב אלקין: כל מי שרוצה להתייעץ, אני מציע לו שיתחיל להתייעץ.

זאב אלקין: אני מגיע לשאלה השנייה.

זאב אלקין: לא משנה מתי מתחילים, צריכים לקבוע סדרי דיון.

זאב אלקין: היות שמדובר על הצעת חוק בקריאה ראשונה, הדרך הרגילה היא דיון אישי, שאנחנו צריכים רק לקבוע מה מסגרת הזמן שתהיה לכל חבר כנסת.

זאב אלקין: מהעיון שלי בהחלטות של ועדת הכנסת בפעמים הקודמות, הנוהג הנפוץ היה לתת חמש דקות לחבר כנסת מהאופוזיציה ושלוש דקות לחבר כנסת מהקואליציה.

זאב אלקין: אני חושב שזה נוהג מוצדק, כי שר האוצר מדבר בשם הקואליציה.

זאב אלקין: לגבי הדיון האישי, אני חושב שלא תהיה כאן שום מחלוקת.

דוד רותם: למה חייבים שהקואליציה תדבר?

זאב אלקין: לא חייבים, זאת זכות.

זאב אלקין: אבל לא אנחנו קובעים את זה פה.

זאב אלקין: הסוגיה השנייה היא הדיון הסיעתי, הדיון המשולב.

זאב אלקין: כאן אני הולך למתכונת של 2006.

זאב אלקין: ב-2006 הוחלט לאפשר דיון סיעתי ולתת עוד 10 דקות לכל סיעה.

זאב אלקין: אפשר לשים דיון סיעתי בהתחלה, אפשר לשים אותו בסוף.

זאב אלקין: אני חושב שזה מכובד יותר כשזה בסוף.

זאב אלקין: אין לי בעיה גם עם העניין הזה.

זאב אלקין: הכלל היה, שמי שמדבר בדיון סיעתי לא מדבר בדיון האישי.

זאב אלקין: הוא לא מדבר פעמיים.

דליה איציק: אם חבר כנסת מוותר על השלוש דקות ומדבר 13 דקות, יש בעיה עם זה?

זאב אלקין: ההחלטה היתה שמי שרשום לדיבור של 10 דקות, אין לו הזכות של שלוש דקות.

זאב אלקין: אני מציע שכרגע נצביע לאשר את מסגרת הדיון, שמסגרת הדיון תהיה שלוש דקות לקואליציה וחמש דקות לאופוזיציה בדיון האישי, ובסיום הדיון האישי יתקיים דיון סיעתי, 10 דקות לכל סיעה.

זאב אלקין: וכן תיקבע שעת הסף של ההצבעות.

זאב אלקין: בקריאה ראשונה מדובר בדיון משולב.

זאב אלקין: לגבי השאלה מתי זה יהיה ומהי שעת הסף להצבעה, מייד אתן הפסקה כדי להגיע לסיכומים ואכריז על מועד המשך הדיון כדי שנחליט איך זה יתנהל.

זאב אלקין: אני מציע קודם שנצביע על המסגרת, שהיא תהיה כבר מאושרת.

דליה איציק: אני מבקשת הפסקה, כי הכול קשור בכול.

זאב אלקין: אין הסכמה על מה שהצעתי?

דליה איציק: אתה מדבר דברי היגיון, אבל הכול קשור בכול.

דליה איציק: חבר הכנסת יעקב אדרי מרכז אצלנו את הנושא, ואני לא רוצה לגזול ממנו את ההחלטה.

דליה איציק: לכן אנחנו גם צריכים את הדיון.

דליה איציק: אבל האמן לי, גם יושב-ראש כנסת, כמי שהיתה שם, צריך לפעמים את העזרה של הלחץ של חברי הכנסת.

דליה איציק: זה לא קל להיות יושב-ראש כנסת ולעמוד מול ראש ממשלה ומול שר האוצר.

דליה איציק: אלה מאבקים לא פשוטים, ואתה יודע אותם מאחורי הקלעים בדיוק כמוני.

דליה איציק: לכן אני לא חושבת שאפשר לנתק היום את השאלה איך מנהלים את הדיון מהשאלה על מה מנהלים את הדיון.

דליה איציק: לכן זה קשור זה בזה.

דליה איציק: לכן אי-אפשר בשום אופן, גם לא בקריאה ראשונה, כי זה כאילו נתנו הכשר לחוק ההסדרים הזה.

דליה איציק: אנחנו מכירים את השיטה, הם מצרפים עזים ועוד עזים ובסוף הם יגידו לך שהם יוותרו על הכול, והם לא יוותרו על הכול, אבל הם יורידו 20 נושאים או 10 נושאים.

דליה איציק: אני לא חושבת שאפשר להצביע על הדבר הזה.

דליה איציק: זה הפרצוף של כולנו.

זאב אלקין: כולנו נצביע במליאה, כל אחד לפי אמונתו.

זאב אלקין: מי שחושב שאפשר להצביע בקריאה ראשונה ואחר כך לפצל, יצביע בעד.

זאב אלקין: מי שחושב שזה בלתי אפשרי, יצביע נגד.

זאב אלקין: אני גם יכול לנחש מה יהיו התוצאות של ההצבעה הזאת.

דוד רותם: אתם אומרים אותו דבר, אבל כל אחד בשפה אחרת.

דוד רותם: גם אני פניתי ליושב-ראש הכנסת כיושב-ראש ועדה ואמרתי לו שאני לא חושב שהדברים האלה ראויים.

דוד רותם: אני יודע שיושב-ראש הכנסת עושה את המאמץ.

דוד רותם: יש יושבי-ראש שמצליחים יותר ויש שמצליחים פחות, אבל זאת סיטואציה שאי-אפשר לבוא אליהם בטענות.

דוד רותם: אני חושב שאפשר לקבוע את לוחות הזמנים, כאשר אנחנו יודעים שיושב-ראש הכנסת מנסה לצמצם את חוק ההסדרים.

דליה איציק: מה יעשה שר האוצר אם יגיד לו יושב-ראש הכנסת, כמו שאני אמרתי: רוני, אני חברה מאוד טובה שלך, אבל תקשיב לי טוב – זה לא יבוא לוועדות.

דליה איציק: עכשיו לך הביתה ותכין שיעורי-בית.

דליה איציק: אני לא צריכה להגיד לך מה היה בחדר, כי כל אחד מכיר את רוני וקצת מכירים אותי.

דליה איציק: לא היה קל.

דליה איציק: אבל הוא הלך הביתה והביא ספר אחר.

דוד רותם: כל אחד וסגנונו, כל אחד וגישתו.

דליה איציק: אבל מה על חברי הכנסת?

זאב אלקין: חברת הכנסת איציק, זכותך היה לגלות מה היה באותו חדר.

זאב אלקין: היות שיושב-ראש הכנסת לא כאן, אני לא רשאי לגלות בשמו.

זאב אלקין: יבוא יום ויושב-ראש הכנסת יספר את חוויותיו.

דליה איציק: אבל במבחן התוצאה יש פה ספר איום ונורא.

זאב אלקין: נגיע למבחן התוצאה ונשקול אותו אחרי שוועדת הכנסת תעשה את מלאכתה, בהתאם לסיכומים שהיו.

זאב אלקין: אני מתרשם שלגבי מסגרת הדיון אין לנו מחלוקות, כי הלכתי על התקדימים שפותחו בשנים הקודמות והם מאוד הגיוניים ונותנים את היתרון הראוי לאופוזיציה בדיון על התקציב וחוק ההסדרים.

זאב אלקין: אם אתם רוצים להצביע גם על זה יחד עם הסוגיה מתי מתחילים ומהי שעת ההצבעות, אין לי בעיה.

זאב אלקין: אני מכריז על התייעצות סיעתית, והוועדה הזאת תתכנס בשעה 11:30 ותחליט.

זאב אלקין: (הישיבה הופסקה בשעה 10:50 וחודשה בשעה 11:30).

זאב אלקין: אנחנו ממשיכים את הישיבה.

זאב אלקין: נשאר לנו הסעיף האחרון, סדרי דיון בהצעת חוק התקציב והצעת חוק ההסדרים.

זאב אלקין: התכנסנו למתכונת הדיון – בדיון האישי חמש דקות לחבר כנסת מהאופוזיציה ושלוש דקות לחבר כנסת מהקואליציה, ובדיון הסיעתי בתום הדיון האישי, 10 דקות לכל סיעה.

זאב אלקין: מה שנשאר לנו הוא לקבוע מתי מתחילים את הדיון, כי לפי הסדר הרגיל זה צריך להתחיל ביום חמישי בשעה 10:00 בבוקר.

זאב אלקין: אז אפשר לחשב מתי נקבע את הרף התחתון לשעת ההצבעות.

אברהם מיכאלי: הדיונים עד כניסת שבת?

זאב אלקין: לא.

זאב אלקין: נעשה פה חישוב ונראה.

זאב אלקין: אמרתי שאם תהיה הסכמה בין קואליציה לאופוזיציה, אפשר לעשות כמו שעשו בשנת 2006 והחליטו על פטור מחובת הנחה בהסכמה, ואז נתנו לוועדות יותר ימים לעבוד.

זאב אלקין: זאת אופציה שנייה, להתחיל ביום רביעי אחר-הצהריים, אחרי החקיקה הפרטית, ולסיים ביום חמישי בבוקר, ואז לכנס את ועדת הכנסת לפיצולים ביום חמישי ולא ביום ראשון ולחסוך לכנסת יומיים לעבודת הוועדות.

רוחמה אברהם-בלילא: אני מניחה שבעניין הפיצולים עצמם תרצה לעבור על כל חוק ולהעביר אותו לוועדה ששם הוא אמור להידון, ולא להעביר את זה כמקשה אחת.

זאב אלקין: בוודאי.

זאב אלקין: כאן נקבע גם פיצולים מהותיים וגם חלוקה לוועדות.

זאב אלקין: אחד מהדברים יצטרך הודעה במליאה והאחר אישור המליאה.

זאב אלקין: אני מחזיר את הכדור ליושבת-ראש סיעת קדימה.

זאב אלקין: מה החלטתם כתוצאה מההתייעצות הסיעתית?

זאב אלקין: האם אתם רוצים לתת יותר זמן לוועדות וללכת בהסכמה על פטור, כמו שעשו ב-2006, או להחליט על דיון ביום חמישי?

דליה איציק: אני לא מסכימה לתת פטור, עקרונית, לחוק אלים כזה, חוק ההסדרים.

דליה איציק: אתה יודע מה דעתי.

דליה איציק: לפחות לי אי-אפשר להטיף מוסר בעניין חוק ההסדרים.

דליה איציק: יושבת פה רוחמה אברהם, שהיתה יושבת-ראש ועדת הכנסת, וגם היא ניהלה קרב אימים על העניין הזה.

דליה איציק: אני לא יכולה לתת לזה פטור, עקרונית.

זאב אלקין: לא ביקשתי.

זאב אלקין: העליתי רק את האופציה.

דליה איציק: אתה מאוד ממהר.

דליה איציק: זה נושא חשוב מאוד גם בשבילך.

דליה איציק: לא אכפת לי לקבוע את מסגרת התקציב, לא אכפת לי לעבור אתך להסכמות, זה לא עולה לי בחיים.

דליה איציק: עולה לי בחיים לחשוב שחוק הסדרים אלים מהסוג הזה, גדול, לא רק עוקף כנסת אלא מייתר אותה, עם סדרת חוקים שבאה ביום שלישי – אתה עושה דבר לא ראוי.

דליה איציק: שב אתנו, נהל אתנו משא-ומתן בצורה מסודרת, עוד חמש דקות.

דליה איציק: מה קרה?

דליה איציק: מחר אתם מביאים חוקים דורסניים, שמשנים כללי יסוד של הכנסת.

דליה איציק: אתם רוצים לנהל את הכנסת לבד, יש פה עיוות רצון הבוחר, תנהלו אותה לבד.

דליה איציק: יכול להיות שאנחנו לא נהיה, תנהלו לבד, תצביעו.

דליה איציק: אני לא מטיפה מוסר כי פעם אני פה ופעם אני שם, אתה יודע שעשיתי את זה.

דליה איציק: אתה צריך לעזור לנו לא לייתר את הכנסת.

דליה איציק: תתקשר לשר האוצר או לממונה ותבקש שיוריד קודם 20 דברים, שלפחות הפרצוף שלך בפני הוועדה יהיה סביר.

דליה איציק: תסתכל על הספר הענק הזה.

דליה איציק: יש אומרים שמאז קום המדינה לא היה ספר כזה.

דליה איציק: אני אומרת לך ש-22 שנה לא היה ספר כזה.

זאב אלקין: אמרתי שכנראה שכיוונתי לדעת גדולים ממני, והמשא-ומתן הזה נוהל ומנוהל בעצם הימים האלה על-ידי יושב-ראש הכנסת, ואנוכי הקטן לידו.

זאב אלקין: כמו שאת עמדת כחומה בצורה, עומד גם יושב-ראש הכנסת הנוכחי כחומה בצורה באותן נקודות שהוא חושב שנכון לפצל אותן מחוק ההסדרים.

זאב אלקין: את גילית לנו טפח ממה שהיה בחדרים הסגורים, ואמרתי שיושב-ראש הכנסת יחליט מתי הוא יגלה את הטפח שלו מה שקורה היום בחדרים הסגורים.

זאב אלקין: כמו שעשו בשנת 2006, ובגלל קוצר לוחות הזמנים לא שלחו את הממשלה לכתוב מחדש את חוק ההסדרים אלא פיצלו מה שהיה צריך לפצל בוועדה, זה בדיוק מה שאנחנו נעשה.

זאב אלקין: בתחילת הדיון בוועדה נדווח לוועדה, לא רק אני אלא גם יושב-ראש הכנסת, מה היו הסיכומים ומה הדברים שסוכם מראש שהם יתפצלו.

זאב אלקין: לכן מבחינה זאת אני חושב שאת חושדת בכשרים.

דליה איציק: איך המשפט הזה קשור כאן?

דליה איציק: למה כשרים?

זאב אלקין: אמרת שאת מצפה מאתנו שננהל את המאבק, ואני אומר לך שהמאבק הזה מנוהל.

דליה איציק: אבל אין לכם שום תוצאה.

דליה איציק: אז אם הוא מנוהל?

זאב אלקין: כשנבוא לכאן ביום ראשון בבוקר ונגיד מה סוכם, תגידו.

זאב אלקין: יכול להיות שתגידו עדיין שהתוצאה היא גרועה, זו זכותו של כל חבר כנסת.

זאב אלקין: לגבי הדיון עצמו אי-אפשר פה להסכים או לא להסכים, כי אמרתי שאני לא מבקש פטור מחובת הנחה אם האופוזיציה לא מעוניינת בזה.

זאב אלקין: לכן אנחנו הולכים כרגע על הנתיב של יום חמישי בשעה 10:00 בבוקר.

זאב אלקין: מה שנותר לנו לקבוע הוא את שעת הרף להצבעות.

רוחמה אברהם-בלילא: אם נחליט שזה יהיה ביום רביעי אחר-הצהריים עד אמצע הלילה, נידרש כן להביא את זה לפטור מחובת הנחה?

זאב אלקין: כן.

זאב אלקין: אחרת אני לא יכול להתחיל ביום רביעי.

זאב אלקין: אמרתי שאם יהיה רצון משותף לאמץ את הדגם של שנת 2006, שאז את היית יושבת-ראש הוועדה והיה לוח זמנים מאוד קצר, ובצדק בעיני אמרתם שיותר חשוב זמן בוועדות ולכן כדאי לתת פטור מחובת הנחה, נאמץ את הדגם הזה.

זאב אלקין: הוצע לקצר קצת את הפטור מחובת הנחה, להתחיל ביום רביעי אחר-הצהריים ולהצביע ביום חמישי בבוקר.

זאב אלקין: סיעת קדימה החליטה לא ללכת על זה.

רוחמה אברהם-בלילא: אם מדובר על יום רביעי בלילה, נצביע על פטור מחובת הנחה.

דליה איציק: אני לא מצביעה על פטור מחובת הנחה.

דליה איציק: זה לא מחייב אותי לעשות פטור מחובת הנחה.

רוחמה אברהם-בלילא: אם כך זה יהיה ביום חמישי.

דליה איציק: הכול קשור בכול.

דליה איציק: כשעושים הסכמות והבנות, חבר הכנסת אלקין, לא מביאים חוקים מהסוג שמביאים מחר, שהם שינוי כללי יסוד, שזו זעקת שמים.

דליה איציק: אני מבינה שמחר אתם מביאים גם את חוקי המשילות.

דליה איציק: מצד אחד אתם מדברים על יציבות הכנסת, מצד שני אתם הופכים את הכנסת לרסיסים, כי אולי מקדימה מישהו יפרוש, אולי ממרצ מישהו יפרוש.

דליה איציק: הסיכוי שמהליכוד יפרשו הוא גדול יותר, אבל לא זה העניין.

דליה איציק: הנושא הוא שהכול קשור בכול.

דליה איציק: אני חושבת שאתם צריכים לבוא אתנו למשא-ומתן גם על החוקים הללו, מחר על חוק המשילות.

דליה איציק: נתניהו כל היום מדבר על יציבות שלטונית ועושה בדיוק הפוך, הוא עושה פה רסיסי מפלגות.

דליה איציק: לכן אני רוצה לשבת אתך.

זאב אלקין: תמיד אשמח לשבת.

זאב אלקין: אבל מצד שני פונים חברי כנסת, והם צודקים, ומבקשים לדעת מתי מתקיים הדיון ומתי מתקיימת ההצבעה.

זאב אלקין: לכן אנחנו צריכים היום לקבוע סדרי דיון.

זאב אלקין: אם נגיע להבנות אחרות, נכנס שוב את ועדת הכנסת ונשנה אותן.

דליה איציק: אני רואה פה את סדר-היום של יום שלישי: הצעת חוק יסוד, הצעת חוק הכנסת.

זאב אלקין: זה לא קשור לנושא הזה.

דליה איציק: זה קשור לדבר אחד, שאתם לא מוכנים להגיע להבנה על כלום.

דליה איציק: אין פה ועדת הסכמות, שהיתה כל בוקר ביום שני.

זאב אלקין: כרגע, במסגרת הדיון הזה לגבי תקציב וחוק ההסדרים, זה לא הוגן, כי באתי לכאן עם ידיים נקיות.

זאב אלקין: היה לי רוב להעביר פטור מחובת הנחה מראש, אבל אמרתי שלא אעשה את זה בלי הסכמות עם האופוזיציה.

זאב אלקין: אני מוכן ללכת לפי הספר כפי שהחוק דורש.

זאב אלקין: אמרתי שאם האופוזיציה מוכנה ללכת על פטור כדי לקבל יותר ביטוי בוועדות, אשמח לשתף עם זה פעולה לפי תקדים של שנת 2006.

זאב אלקין: אם היא לא מוכנה, אני אפילו לא מבקש את זה, למרות שיש לי פה רוב.

זאב אלקין: לכן להגיד שאני לא מנסה להגיע להסכמות בהקשר של הדיון היום, אני חושב שזה לא הוגן.

דליה איציק: אגב, יש לך רוב גם לבטל את האופוזיציה.

זאב אלקין: כל דבר שהיה כאן היום, היה בהסכמה.

דליה איציק: לא היה פה כלום, הסדרים טכניים.

יעקב אדרי: הכרזנו על הפסקה בהסכמה, זה נכון.

זאב אלקין: אני לא מבקש פטור מחובת הנחה, ואני מכבד את ההחלטה שלכם.

זאב אלקין: אני חושב שאתם טועים.

זאב אלקין: אני חושב שההאשמה שאנחנו לא עושים את זה בהסכמה היא לא נכונה.

נסים זאב: כופים אותו עד שאומר "רוצה אני" – זו גם הסכמה.

זאב אלקין: במסגרת ההסכמה הזאת, אנחנו מדברים על דיון שיתחיל בשעה 10:00 ביום חמישי.

זאב אלקין: 46 חברי כנסת מהאופוזיציה כפול חמש דקות, אנחנו מגיעים ל-230 דקות נטו.

זאב אלקין: צריכים להוריד כשישה חברי כנסת, כי הם ידברו בדיון הסיעתי, זה מוריד 30 דקות.

זאב אלקין: אנחנו מגיעים ל-200 דקות נטו לאופוזיציה.

זאב אלקין: מהקואליציה ידברו עוד כ-15 חברי כנסת כפול שלוש דקות, זה כ-45 דקות, נניח שעה.

זאב אלקין: אנחנו מדברים על כחמש שעות דיון אישי.

זאב אלקין: הדיון הסיעתי יארך שעתיים נטו.

זאב אלקין: שר האוצר ידבר בהתחלה ובסוף.

זאב אלקין: נניח שהכול זה עוד שלוש שעות.

זאב אלקין: אנחנו מדברים על מסגרת של כשמונה שעות.

זאב אלקין: זה אומר שנקבע שההצבעות יתקיימו לא לפני 18:00.

זאב אלקין: אני מביא להצבעה החלטה שאומרת כך: ועדת הכנסת, על דעתו של יושב-ראש הכנסת, מאשרת לכנסת לקיים דיון ביום חמישי.

זאב אלקין: דבר שני, ועדת הכנסת קובעת שהדיון יתחיל בשעה 10:00, הוא ייפתח בדברים של שר האוצר, לאחר מכן יתקיים דיון אישי במתכונת שאמרנו, חמש דקות לחבר כנסת מהאופוזיציה ושלוש דקות לחבר כנסת מהקואליציה.

זאב אלקין: מדובר על דיון משולב בשני החוקים.

זאב אלקין: לאחר מכן יתקיים דיון סיעתי, 10 דקות לכל סיעה.

זאב אלקין: לאחר מכן יתקיימו הצבעות.

זאב אלקין: אבל בכל מקרה לא יתקיימו הצבעות לפני 18:00.

זאב אלקין: אם הדיון יסתיים קודם תהיה הפסקה.

זאב אלקין: זאת הצעת ההחלטה שאני מביא לכאן להצבעה, ואני מציע שנצביע עליה פה-אחד, כי היא מסוכמת.

זאב אלקין: מי בעד?

דליה איציק: אני רוצה התייעצות של שלוש דקות אתך.

זאב אלקין: בבקשה.

זאב אלקין: (יושב-ראש הוועדה יוצא להתייעצות עם חברת הכנסת דליה איציק).

זאב אלקין: חברים, אני מציג את התמונה המלאה.

זאב אלקין: מצד אחד לא ניתן להגיע לסיכום מלא, כי אומרת האופוזיציה, וזאת זכותה: אנחנו חושבים שזה חוק הסדרים גרוע מאוד, ולכן אנחנו לא יכולים לשתף פעולה עם חוק הסדרים מאוד גרוע.

מנחם אליעזר מוזס: וכי הקואליציה לא אומרת כך?

אברהם מיכאלי: מה שנכון נכון.

זאב אלקין: מצד שני, כולם מבינים את הרצון שראוי שהכנסת תקבל יותר זמן לעבוד על חוק ההסדרים כמה שיותר ימים בוועדות.

זאב אלקין: לכן אני מביא לכאן הצעה שאומרת כך: ביום רביעי יתקיימו דיונים בהצעת חוק פרטיות רק בהסכמה בין הקואליציה והאופוזיציה והממשלה שהם בעד.

זאב אלקין: זה יהיה אחרי השאילתות הדחופות.

יעקב אדרי: אולי תורידו את השאילתות?

זאב אלקין: זה בתקנון.

איל ינון: זה בתקנון, אבל אפשר לקבל החלטה שמורידים.

זאב אלקין: ביום רביעי לא יהיו שאילתות דחופות ולא יהיו הצעות לסדר לא יהיו הצעות דחופות לסדר.

זאב אלקין: ביום רביעי יהיו הצעות חוק פרטיות בתמיכה.

זאב אלקין: אחרי הצעות חוק פרטיות בתמיכה יהיה דיון 40 חתימות.

נסים זאב: זה הונאת דברים.

דליה איציק: העלה את זה יושב-ראש הכנסת.

זאב אלקין: מייד אחרי הדיון של 40 חתימות יתחיל דיון על התקציב.

זאב אלקין: שר האוצר יציג את התקציב, ולאחר מכן נעבור למתכונת שאישרנו כאן.

זאב אלקין: לאחר מכן תהיה תשובת שר האוצר.

זאב אלקין: ההצבעות על התקציב ועל חוק ההסדרים לא יתקיימו לפני השעה 23:00 בלילה.

רוחמה אברהם-בלילא: לא לפני חצות הלילה.

רוחמה אברהם-בלילא: זה מה שסיכמנו.

דליה איציק: אנחנו רוצים שחברי הכנסת ידעו שבחצות יש הצבעה.

נסים זאב: אני מבקש שלא יהיו הצבעות שמיות.

זאב אלקין: מדובר בסך הכול על שתי הצבעות.

דליה איציק: אנחנו לא מתחייבים שלא יהיו הצבעות שמיות.

זאב אלקין: מייד נצטרך להצביע על ההסדר הזה, כי הוא כולל גם פטור מחובת הנחה, קיצור תקופת ההנחה.

זאב אלקין: ביום חמישי תתכנס ועדת הכנסת ותדון בפיצולים.

זאב אלקין: בתום הדיונים בוועדת הכנסת נאשר את פתיחת מליאת הכנסת כדי להודיע על העברה לוועדות ולאשר את הפיצולים.

זאב אלקין: יושב-ראש הכנסת מוכן לזה.

דוד רותם: אי-אפשר להגיד שישיבת מליאה תתקיים כשייגמרו הדיונים בוועדת הכנסת.

דוד רותם: צריך לקבוע לה זמן.

איל ינון: נודיע מראש מתי המליאה.

זאב אלקין: ההצבעה במליאה תהיה בכל מקרה ביום חמישי בערב.

זאב אלקין: אנחנו כוועדת הכנסת צריכים לאשר רק את עצם קיום דיון המליאה בערב.

זאב אלקין: יושב-ראש הכנסת יקבע את השעה.

רוחמה אברהם-בלילא: לאחר הפיצולים בוועדת הכנסת, אם רוב הפיצולים הם בהסכמה יכולה ועדת הכנסת לעלות למליאה ולהצביע.

רוחמה אברהם-בלילא: לא צריכים לגייס את כל 120 חברי הכנסת.

מנחם אליעזר מוזס: אי-אפשר לעשות את המליאה אחרי שבת?

זאב אלקין: אני לא רוצה לקיים ישיבת מליאה ביום ראשון, כי אז זו בעיה מול חברי הכנסת הנוצרים.

זאב אלקין: בעניין של יום חמישי יש לי הצעה פשוטה, שתפתור לכולנו את הבעיה.

זאב אלקין: אני מבין את החשש שמא לא נגיע להסכמות על פיצולים ואז רוצים מליאה מלאה.

זאב אלקין: לכן אני מציע שביום חמישי במליאה יהיו רק הודעות על מה שהולך לוועדות, וזה לא דורש הצבעה.

זאב אלקין: ועדת הכנסת תודיע במליאה בכמה דקות ונסיים.

זאב אלקין: ההצבעה על הפיצולים תהיה ביום שני במליאה.

זאב אלקין: אז זה פותר בעיה לוועדות, כי הן יכולות לעבוד, וההצבעה על הפיצולים תחכה עד יום שני.

זאב אלקין: אני מעלה להצבעה את הצעת החבילה.

דליה איציק: זו לא הצעת חבילה.

דליה איציק: אנחנו לא מצביעים על חוק ההסדרים.

זאב אלקין: אני רוצה להפריד בין שני הדברים.

זאב אלקין: אני מציע שנצביע על כל סדרי הדיון.

זאב אלקין: לאחר מכן מי שירצה להישאר פה יישאר, ואני אביא להצבעה את הפטור מחובת הנחה על חוק ההסדרים והתקציב.

זאב אלקין: ראשית אני מביא להצבעה את סדרי הדיון שסוכמו.

רוחמה אברהם-בלילא: אני עולה לנשיאות, ואני לא משתתפת בהצבעה כמחאה על חוק ההסדרים.

זאב אלקין: אני מביא להצבעה את סדרי הדיון.

זאב אלקין: מי בעד סדרי הדיון שהוצגו כאן?

זאב אלקין: מי נגד?

זאב אלקין: מי נמנע?

זאב אלקין: הצבעה בעד – 9 נגד – אין נמנעים – 2 סדרי הדיון אושרו.

זאב אלקין: אני מביא להצבעה את עצם בקשת הפטור לחובת ההנחה.

זאב אלקין: את רוצה להודיע הודעה?

דליה איציק: אני מבקשת להגיד את מה שאמרתי.

דליה איציק: כמו קאטו הזקן אני חוזרת על הדברים שלי, ואני גם מאמינה שיש פה אנשים ישרים והגונים שמבינים את חשיבותה של הכנסת, גם מהקואליציה, ואני מקווה שהם יעשו כמוני.

דליה איציק: אני חושבת שאסור שחוק ההסדרים הזה יבוא לא לקריאה, לא לפטור, לא לכלום.

דליה איציק: הוא צריך היה להיות עם דיון מקדמי, ולכן לא אשתתף בהצבעה.

דוד רותם: אני מסכים עם כל מה שאומרת חברת הכנסת דליה איציק, אבל אני אצביע בעד מסיבה אחת פשוטה, משום שאי-אפשר לשתק היום את הכנסת.

דוד רותם: הרי אם אנחנו לא משתתפים בהצבעה ואנחנו נגיע לזה ממילא, אחר כך יגידו שזה עבר ולא צריך להתחשב.

דוד רותם: אני בעד העניין, אבל אני חושב שחברת הכנסת דליה איציק צודקת.

דוד רותם: חוק ההסדרים הזה צריך להיות מטופל בצורה רצינית עוד לפני שהוא מגיע.

דליה איציק: חבר הכנסת רותם, הואיל ואתה כבר מסכים לדעתי והואיל וחטפתי עכשיו רשות דיבור, אני מבקשת להגיד שהיום יש עוד הרבה זמן לדבר עם פקידי האוצר ולהוריד לפחות 50%, וגם אז עוד יהיה הרבה על מה לריב.

דליה איציק: כי חוק הסדרים כזה אינני זוכרת.

דליה איציק: יושב פה צבי לביא ויושבים פה כתבים ותיקים, ואינני זוכרת חוק הסדרים כזה.

זאב אלקין: אני מביא להצבעה את הבקשה לפטור מחובת הנחה, שתאפשר לנו להתחיל את הדיון ביום רביעי.

זאב אלקין: מי בעד?

זאב אלקין: מי נגד?

זאב אלקין: מי נמנע?

זאב אלקין: הצבעה בעד – 9 נגד – אין נמנעים – אין הבקשה אושרה.

זאב אלקין: תודה רבה.